Ich, Hans vō Sehen, rittˀ, vogt ze Badē, tuͦn kunt allē den, die disen brief sehēt odˀ hoͤrent lesen, dz fùr mich kam, do ich
offenlich ze geriht sass an offeneˀ strass vor dē Oberē Tor ze Brugg an minˀ genedigē hˀrrē stat vō Oͤsterrich, Cuͦnrat vō Wola
mit Annē, sinˀ elichē wirtinnen, und offnet mit fùrsprechē, dz er ze koͧffend geben hett reht un̄ redlich den erwirdigē froͧwē,
der eptissinē un̄ dem covent dez gotzhus ze Kùngsvelt, Sant Clarē ordē, einē ackˀ, ist gelegē ze Wolā ob dˀ kilchē, gilt jerlich zwen
mùt kˀnen un̄ ein vasnaht huͦn, un̄ ein hus un̄ hofstat, da dˀ alt Hilfikon uff gesessen ist, gilt jerlich zwei vierteil kˀnē un̄ zwei huͤrn,
fùr reht eigē, un̄ sechs mùt roggē jerlichs geltz ab dem hoff ze Buschikon, mit solicher bescheidēheit, wˀ, dz er odˀ sin erben, odˀ der den hoff
inne hat, die egenāten froͧwen dˀ jetz benemptē sechs mùt roggē nùt jerlich wertin uff sant Martis tag, un̄ dz zwen zins den
dritten erlùffin, so soͤlt dˀ obgen̄̄ hoff ze Buschikon den vorgeschrib̄n froͧwen vervallen sin fùr reht eigē, also dz si in besastin
un̄ entsastin fùr ir eigē guͦt, ✳ ✳ umb eins und nùnzig pfunt pfennīg, der er gar un̄ gentzlich gewˀt wˀe, dez es oͧch vˀjach
vor mir un̄ bat mich, im ze ervarend, wie er den vorgenāten froͧwē die obgen̄̄ guͤtˀ vertgen soͤlt, dz ess kraft hett nu un̄
hie na. do wart erteilt mit gesamneter urteil, dz er die dikgen̄̄ guͤtˀ uff geb an min hant un̄ denn sich der selbē guͤtˀ
enzige mit minˀ hant vō gerihtes wegē in der egen̄̄ froͧwē hant, un̄ den wol kraft hetti nu un̄ hie nach. do gab dˀ selb
Cuͦnrat die vorben̄̄ guͤtˀ uff und vertget si mit minˀ hant von gerihtes wegen in Fridrichs schafners hant, ze dē obgen̄̄ froͧwē handen dez vorgen̄̄ gotzhus ze Kùngsvelt, mit allˀ gewarsammi, wortē und werchen, do nach gewonheit odˀ nach reht in
keinē weg dar zuͦ hoͤren soͤlt odˀ moͤht, als geriht und urteil gaben. der vorgen̄̄ Cuͦnrat lopt oh oͧch fùr sich und sin
erben, diz koͧffs dˀ obgen̄̄ guͤtˀ und ding reht wˀ sin fùr eigen, wa sin die obgen̄̄ froͧwē notdùrftig werin, an geistlichem
odˀ an weltlichē geriht, an geverde. und warē hie bi, do dirr koͧff gift un̄ vertgung beschach, herr Egebreht vō Mùlinen, rittˀ, Uͦlman Truchsess von Wildeg, Heinrich Vinsler, schultheiss ze Brugg, John̄s Kamrer, John̄s Tegˀvelt, John̄s
Stuͤlli, Ruͤdi Zimˀman von Biren, Hans an dem Sindel vō Lupfen und andˀ erber lùt vil. har umb ze einem offen̄ ùlkùnd,
so han ich, der vorgen̄̄ vogt, min eigen ingesigel von gerihtes wegen und oͧch durch ernstlich bett der obgen̄̄ Cuͦ-
rat von Wolan und Annen, sinˀ elichē wirtin̄, gehenket an disen briefe. ich, Cuͦnrat vō Wolan, und Ann, min elichi
wirtin, vˀiehen einˀ warheit allez dez, so vor geschriben stat an disem brief, und loben oͧch fùr ùns und ùnser
erben, widˀ disen koͧff und vertgung niemˀ ze tuͦnd noch ze sprechend, wedˀ mit geriht, geistlichem noch
weltlichem, noch aͧn geriht, aͧn geverd. und dez ze einˀ gewaren zùgnùst, so han ich min eigen insigel fùr
mich und die vorgen̄̄ Annen und ùnser erben gehenket an disen brief, der geben wart ze Brugg an
dem nehsten zinstag nach sant Blesis ✳ tag dez jares, do man zalt vō Cristus gebùrt drùzehen hundert jar,
dar nach in dem sibenden und sechszigosten jare.